Paterna dóna la benvinguda als xiquets i xiquetes sahrauís
14/07/2017

# Paterna dóna la benvinguda als xiquets i xiquetes sahrauís

[![Paterna dóna la benvinguda als xiquets i xiquetes sahrauís](/images/noticias/2017/07/saharauis.jpg)](/images/noticias/2017/07/saharauis.jpg)

14.07.2017

Vacances en Pau és un programa, organitzat per Sàhara Lliure, perquè xiquets i xiquetes sahrauís puguen eixir dels camps de refugiats i gaudir d’unes vacances amb famílies d’acollida valencianes

L'Ajuntament de Paterna que està agermanat amb la Daira d'Echederia de Smara, ha donat la benvinguda als xiquets i xiquetes sahrauís i ha agraït a les famílies acollidores la seua mostra de solidaritat amb este poble. Per la seua banda la representant de Sàhara Lliure, Dolores Ripoll, ha agraït el "suport de l'ajuntament de Paterna al poble sahrauí i la seua implicació en l'extensió de la seua causa per tal que cada dia més gent siga conscient que este poble sense estat porta massa temps patint la persecució política i la deportació física".

La regidora Dolores Guillem ha destacat en el seu discurs de benvinguda que "el Sàhara és una ferida oberta en la consciència de tots i totes. Una ferida producte de la descomposició d'un estat, el franquista, que consentí en els seus últims dies de vida que el poble sahrauí fora envaït i expulsat de les seues terres". Però ha recordat que "hui estem per a rebre amb alegria a tots estos xiquets i xiquetes que tindran l'oportunitat de passar unes vacances en la nostra terra. A ells i elles els desitgem la més feliç de les estances i esperem, també, que les famílies que ja han demostrat la seua solidaritat acollint-los, gaudixen també de la seua presència".

Per la seua banda, el Delegat del Front Polisario ha desitjat que les vacances d'enguany siguen les últimes i que els refugiats i refugiades puguen tornar prompte a les seues terres.